קירה רדינסקי

ראשית חייה

קירה רדינסקי נולדה בקייב, שבאוקראינה. הוריה נפרדו בטרם נולדה, והיא עלתה לישראל כשהייתה בת 4. גדלה בנשר עם אמה, דודתה וסבתה. האם, מתמטיקאית בהכשרתה, עבדה במספר עבודות במקביל כדי לפרנס את משפחתה. אביה של רדינסקי עלה בנפרד לישראל, חזר בתשובה ולא נמצא בקשר עימה.
רדינסקי למדה בתיכון ע"ש יצחק רבין בנשר. בשנת 2002, בין השנים 2004–2007 שירתה ביחידה הטכנולוגית של חיל המודיעין כמתכנתת, ושירתה, בין השאר, במדור שקיבל את פרס ביטחון ישראל.
בעלת חגורה שחורה בקראטה.

פעילות באקדמיה

בגיל 15, החלה רדינסקי ללמוד בטכניון במסגרת תוכנית המצוינים. 
 את שלושת תאריה האקדמיים קיבלה מהפקולטה למדעי המחשב בטכניון. את התואר הראשון סיימה בשנת 2008, ולאחר מכן למדה לתואר שני ולדוקטורט במסלול ישיר. בתואר השני עסקה בתחומים הקשורים ללמידה תלוית-זמן ולבינה מלאכותית. בשנת 2012, בגיל 26, הגישה את עבודת הדוקטורט שלה, בה תיארה מתודולוגיה לניבוי אירועים על סמך שכיחות שאילתות באינטרנט, וניתוח סמנטי של טקסטים מ-500 השנים האחרונות, ארכיוני חדשות מניו יורק טיימס משנת 1851, ומאגרי מידע נוספים.
משנת 2016 היא מכהנת כמדענית מבקרת בטכניון פרו בונו, ובמסגרת תפקידה עובדת מול בתי החולים ושותפה לבניית מודלים וחיפוש תבניות כדי לצפות מה ההסתברות שמטופל מסוים ילקה במחלה, ובמקביל לאפשר לקבל החלטה בבחירת התרופה ומינונה על פי ניתוח של מקרים דומים.
באוגוסט 2018 פורסם כי רדינסקי יחד עם שחר הראל, סטודנט לתואר שני במדעי המחשב בטכניון, יצרו מערכת חכמה לפיתוח תרופות חדשות. המערכת עושה שימוש בבינה מלאכותית ולמידה עמוקה על מנת לקצר את השלב הראשון בפיתוח תרופה, הכולל סריקה של מספר עצום של מולקולות ואיתור אלו שיש בהן פוטנציאל רפואי. המערכת עושה שימוש בידע כימי ורפואי קיים על מנת להציע אפשרויות לתרופות חדשות.
רדינסקי פרסמה 40 מאמרים מדעיים. מאמריה התפרסמו ב"הרווארד ביזנס ריוויו" . משתפת פעולה עם מעבדת מדעי המידע של יחידה 3060 בצה"ל.

פעילות בחברות הייטק ובחברות הזנק

בין השנים 2009–2012 עבדה רדינסקי במחלקת המחקר במיקרוסופט. במהלך התמחות בת שלושה חודשים במטה מיקרוסופט ברדמונד פיתחה יחד עם אריק הורביץ, מנהל שותף בחטיבה, את דברה (Debra), מערכת Big Data המוצאת תבניות ושרשרות אירועים היסטוריים ועל סמך זה חוזה מגמות עתידיות. בכתבה הסוקרת את דברה צוין כי היא נבדקה על נתונים היסטוריים והראתה תוצאות טובות. במסגרת המחקר רדינסקי הייתה שותפה ל-10 פטנטים רשומים, המחקר זכה לחשיפה גדולה ופרסום עולמי ואף נבחר בין אחד מכתבות הטכנולוגיה הטובות לשנת 2013. רדינסקי זכתה בפרסים ומלגות שונות והופיעה באירועים טכנולוגיים וכנסים רבים בעולם, כגון: ועידת TEDx, כנס וול סטריט ג'ורנל ועוד.
דברה חקרה את התנאים בהם יש סיכון להתפרצות מחלת הכולרה ואיתרה במאגרי המידע מקרים של התפרצות כולרה וחיפשה דפוס משותף. המערכת גילתה כי בערך כשנתיים לאחר בצורת, יש סיכון להתפרצות כולרה. וכדי לעזור למדינה, יש לשלוח לה מים נקיים. כי הסערה שתבוא, לאחר תקופת הבצורת, תגרום למים לא טהורים להיות הגורם הישיר למחלה. המערכת התריעה על מקומות נוספים בהם היה סיכון לכולרה, ובין היתר חזתה התפרצות כולרה בקובה בשנת 2006 ובשנת 2012 אכן החלה התפרצות משמעותית של המחלה.
רדינסקי גם הובילה במיקרוסופט פרויקטים בתחום החיזויים האנליטיים, כגון: שיפור התוצאות במנוע החיפוש בינג ומערכת מבוססת בינה מלאכותית שחוזה התקפות סייבר על ארגונים.
במאי 2012 הקימה יחד עם ירון זכאי-אור את חברת ההזנק סיילס פרדיקט (SalesPredict). החברה פיתחה מערכת המבוססת על אלגוריתמי למידת מכונה ועיבוד שפה טבעית לחיזוי אנליטי אשר מספקת שירותים לאנשי מכירות וחברות, בעיקר מיון ומציאת לקוחות פוטנציאליים, באמצעות כריית מידע ממקורות שונים. היא כיהנה כמנהלת טכנולוגיות ראשית של חברת ההזנק, וכחברת דירקטוריון. ביולי 2016 רכשה חברת eBay את סיילס פרדיקט תמורת עשרות מיליוני דולרים. לאחר המכירה מונתה רדינסקי לדירקטורית מדע נתונים ומדענית ראשית ב-eBay ישראל.
באוקטובר 2019 עזבה רדינסקי את eBay לטובת תפקיד יו"ר וסמנכ"לית טכנולוגיה של חברת הסטארט-אפ דיאגנסוטיק רובוטיקס, שמפתחת מערכות בינה מלאכותית לאוטומציה וחיזוי בעולם הדיאגנוסטיקה הרפואית על מנת לסייע לרופאים ולמטפלים לקבל החלטות אבחוניות מהירות ומדויקות יותר.

חיים אישיים

רדינסקי מתגוררת בזכרון יעקב, נשואה לשגיא דוידוביץ, יזם הייטק סדרתי ומנכ"ל חברת SparkBeyond, שמפתחת מנוע חיפוש המתמקד בתגליות ובמדע. אם לשניים.